ΓΡΑΠΤΗ ΕΡΩΤΗΣΗ E-1549/98

υποβολή: Luigi Caligaris (ELDR) προς την Επιτροπή

(19 Μαΐου 1998)

Θέμα: Μειωμένοι συντελεστές του ειδικού φόρου κατανάλωσης ή απαλλαγές από τον ειδικό φόρο κατανάλωσης σύμφωνα με τη διαδικασία που προβλέπεται στην οδηγία 92/81/ΕΟΚ

Η απόφαση του Συμβουλίου της Ευρωπαϊκής Ένωσης 97/425/ΕΚ(1), εξουσιοδοτεί ορισμένα κράτη μέλη να εφαρμόσουν και να εξακολουθήσουν να εφαρμόζουν σε ορισμένα πετρελαιοειδή, όταν χρησιμοποιούνται για συγκεκριμένους σκοπούς, τους ισχύοντες μειωμένους συντελεστές του ειδικού φόρου κατανάλωσης ή τις απαλλαγές από τον ειδικό φόρο κατανάλωσης, σύμφωνα με τη διαδικασία που προβλέπεται στην οδηγία 92/81/ΕΟΚ(2). Στον κατάλογο που θεσπίζεται με το άρθρο 1 της απόφασης αυτής δεν περιλαμβάνεται πλέον πια η ιταλική επαρχία Trieste ούτε οι 25 ενδιαφερόμενοι δήμοι της επαρχίας Udine, ενώ εξακολουθούν να περιλαμβάνονται οι επαρχίες Aosta και Gorizia.

Ο αποκλεισμός των περιοχών αυτών δημιουργεί μια απαράδεκτη ανισότητα μεταχείρισης μεταξύ των εν λόγω επαρχιών, δεδομένου ότι ο νόμος του 1945 με τον οποίο καθιερώνεται η ελεύθερη ζώνη της Gorizia, και ο οποίο ισχύει ακόμη, αναφέρει κατά γράμμα τα εξής: " Το καθεστώς διευκολύνσεων που ισχύει για την περιοχή Gorizia επεκτείνεται και στην επαρχία Trieste". Είναι γνωστό, άλλωστε, ότι οι λόγοι για τους οποίους χορηγήθηκαν οι φορολογικές αυτές διευκολύνσεις εξακολουθούν να υφίστανται και για την επαρχία Trieste η οποία επλήγη σε μεγάλο βαθμό από τα γεγονότα του Β' Παγκοσμίου Πολέμου.

1. Δεν θεωρεί η Επιτροπή ότι η κατάσταση αυτή δημιουργεί καθεστώς διακρίσεων με συνέπειες που επιφέρουν καίριο πλήγμα στους κατοίκους των ενδιαφερομένων δήμων και την οικονομία της Trieste και της Udine γενικότερα;

2. Μπορεί η Επιτροπή να μας εξηγήσει τους λόγους για τους οποίους αποκλείστηκαν οι περιοχές Trieste και Udine από το ειδικό καθεστώς των μειωμένων συντελεστών του ειδικού φόρου κατανάλωσης ή τις απαλλαγές από τον ειδικό φόρο κατανάλωσης, σύμφωνα με τη διαδικασία που προβλέπεται στην οδηγία 92/81/ΕΟΚ;

3. Για τους παραπάνω λόγους, δεν θεωρεί η Επιτροπή ότι είναι ανάγκη να περιληφθούν στο άρθρο 1 της οδηγίας 92/81/ΕΟΚ και οι επαρχίες Trieste και Udine;

Απάντηση του κ.Monti εξ ονόματος της Επιτροπής

(3 Ιουλίου 1998)

1.-2. Η Επιτροπή δεν δέχεται ότι η απόφαση του Συμβουλίου 97/425/ΕΚ της 30ης Ιουνίου 1997 για την εξουσιοδότηση κρατών μελών να εφαρμόσουν και να εξακολουθήσουν να εφαρμόζουν σε ορισμένα πετρελαιοειδή, όταν χρησιμοποιούνται για συγκεκριμένους σκοπούς, τους ισχύοντες μειωμένους συντελεστές του ειδικού φόρου κατανάλωσης ή τις απαλλαγές από τον ειδικό φόρο κατανάλωσης, σύμφωνα με τη διαδικασία που προβλέπεται στην οδηγία 92/81/ΕΟΚ της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή στην οποία αναφέρεται το Αξιότιμο Μέλος του Κοινοβουλίου αποτελεί διάκριση κατά των εν λόγω επαρχιών, καθώς η απόφαση απλώς κατατάσσει τις υπάρχουσες παρεκκλίσεις σε διάφορες κατηγορίες ανάλογα με τους όρους της αρχικής έγκρισης. Η διάταξη για την Val d'Aosta και την Gorizia περιλαμβάνεται στο άρθρο 1 της απόφασης όπως εγκρίθηκε αρχικά χωρίς ημερομηνία λήξης. Η διάταξη για τους μειωμένους συντελεστές του ειδικού φόρου κατανάλωσης για το Udine και την Tεργέστη περιλαμβάνεται στο άρθρο 3 της απόφασης, όπως εγκρίθηκε αρχικά με συγκεκριμένη ημερομηνία λήξης και όπως ανανεώθηκε στη συνέχεια. Επομένως, τίποτα δεν έχει αλλάξει και η διάταξη ισχύει ακόμη.

3. Δεν είναι σαφές σε ποιά διάταξη αναφέρεται το Αξιότιμο Μέλος του Κοινοβουλίου. Το άρθρο 1 της οδηγίας του Συμβουλίου 92/81/ΕΟΚ αναφέρεται απλώς στην καθιέρωση εναρμονισμένων φορολογικών συντελεστών. Δεν έχει γεωγραφικό αντίκτυπο.

Ωστόσο, το άρθρο 1 της απόφασης του Συμβουλίου 97/425/ΕΟΚ εφαρμόζεται μόνο σε παρεκκλίσεις που εγκρίθηκαν χωρίς ημερομηνία λήξης.

(1) EE L 182 της 10.07.1997, σελ. 22.

(2) EE L 316 της 31.10.1992, σελ. 12.